
Uznesenie Okresný súd Stará Ľubovňa v právnej veci žalobcu: Dopravný podnik mesta Košice, akciová spoločnosť, IČO: 31 701 914, A. X, XXX XX B., právne zastúpený: JUDr. Peter Frajt, advokát, s.r.o., IČO: 47 240 369, Garbiarska 5, 040 01 Košice, proti žalovanej: A. C., nar. XX.XX.XXXX, D. XXXX/XXX, XXX XX E. F., občan SR, v konaní o zaplatenie sumy vo výške 61,00 eur s príslušenstvom takto rozhodol: I. Súd konanie z a s t a v u j e. II. Súd žalobcovi n e p r i z n á v a nárok na náhradu trov konania. odôvodnenie: 1. Žalobca sa podanou žalobou domáhal konania o zaplatenie sumy vo výške 61,00 eur s príslušenstvom. Výzvou zo dňa 09.09.2024 súd vyzval právneho zástupcu žalobcu na zaplatenie súdneho poplatku za podanú žalobu vo výške 25,00 eur v lehote 10 dní od doručenia výzvy a zároveň ho poučil o následkoch nezaplatenia súdneho poplatku, teda že konanie bude zastavené. Výzvu prevzal právny zástupca žalobcu dňa 11.09.2024. Právny zástupca žalobcu súdny poplatok v lehote určenej súdom nezaplatil. 2. Podľa § 2 ods. 1 písm. a) zák. č. 71/1992 Zb. o súdnych poplatkoch, poplatníkom je navrhovateľ poplatkového úkonu, ak je podľa sadzobníka ustanovený poplatok z návrhu. 3. Podľa § 5 ods. 1 písm. a) zák. č. 71/1992 Zb., poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 4. Podľa § 8 ods. 1 zák. č. 71/1992 Zb., za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. 5. Podľa § 10 ods. 1 zák. č. 71/1992 Zb., ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 6. Podľa § 14 ods. 3 zák. č. 71/1992 Zb., v sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku.
7. Pri nezaplatení súdneho poplatku splatný podaním žaloby, vyzve súd poplatníka na jeho zaplatenie a ak súdny poplatok nie je zaplatený ani v tejto lehote, je tu dôvod na zastavenie konania. Žalobca v danom prípade súdny poplatok v lehote určenej súdom nezaplatil napriek tomu, že bol poučený o následkoch nezaplatenia súdneho poplatku, preto súd v súlade s citovanými zákonnými ustanoveniami konanie zastavil. 8. O nároku na náhradu trov konania žalobcu súd rozhodol v súlade s § 262 ods. 1 C.s.p. v spojení s § 256 ods. 1 C.s.p. Žalobca nezaplatením súdneho poplatku procesne zavinil zastavenie konania, preto mu súd nárok na náhradu trov konania nepriznal. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť len proti dôvodom uznesenia nie je prípustná. Sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. O sťažnosti rozhodne súd prvej inštancie uznesením, spravidla bez nariadenia pojednávania. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu (§ 250 ods. 2 C. s. p.).

